Nuorttâriijkâ

Nuorttâriijkâ (saksakielân Österreich), virgálávt Nuorttâriijkâ täsiväldi (saksakielân Republik Österreich), lii staatâ Euroopist. Ton uáivikaavpug lii Wien. Historjá Nuorttâriijkâ šoodâi vuossâmuu maailmsuáđi maŋa ive 1919, ko Nuorttâriijkâ-Uŋgar kiäisárkodde juohhui maŋgáid staatáid, já tast šoodâi riehtiopâlávt täsiväldi skammâmáánu 10. peeivi 1920. Nuorttâriijkâ seervâi Euroop unionân uđđâivemáánu 1. peeivi 1995. Eennâmtieđâ Nuorttâriijkâ vijđodâh lii 83 882,56 km², mast 0,84 % lii čääci. Vijđoduv mield Nuorttâriijkâ lii maailm 114. stuárráámus staatâ. Nuorttâriijkâ lii alppâeennâm já siseennâmriijkâ, ko tot ij lah merâriddoost. Sajadâh já rääjih Nuorttâriijkâ lii staatâ Koskâ-Euroop maadâuásist. Ton ránnjástaatah láá taveviestârist Saksa, tavveen Čekki, tavenuorttân Slovakia, nuorttân Uŋgar, mäddin Slovenia já Italia sehe viestârist Sveicci já Liechtenstein. Nuorttâriijkâst staatârääjih láá ohtsis 2 524 km. Ton kuhemus rääji lii Saksain; tot lii 801 km kukke. Uánihumos lii 34 km rääji Liechtensteináin. Nuorttâriijkâ lii siseennâmstaatâ ađai tast ij lah ollágin merâriddo. Jäävrih já juuvah Koskâ-Euroop kuhemus juuhâ Tonava (2 857 km) kolgá Nuorttâriijkâ čoođâ jođedijnis Čapismeerâ kuávlun. Bodenjävri lii Nuorttâriijkâ stuárráámus jävri. Ton vijđodâh lii 571 km². Morfologia Nuorttâriijkâ alemus saje lii Grossglockner čokke (3 798 m). Ton vyeligumos saje vist lii Neusiedlerjäävri riddo (115 m). Haldâttâh já politiik Nuorttâriijkâ staatâhäämi lii semipresidentlâš littotäsiväldi. Nuorttâriijkâ staatâhovdâ lii staatâ president. Tááláš president lii Alexander Van der Bellen. Viehâdâh Ässeeloho Nuorttâriijkâst ääsih 8 901 064 olmožid. Kielah Saksakielâ lii virgálâš kielâ Nuorttâriijkâst. Ko Nuorttâriijkâ lii saksakielâlâš kuávlu, te tast láá uáli čovgâ koskâvuođah Saksain já meiddei Sveiccijn. Virgáliih ucceeblovokielah láá kroatiakielâ, sloveniakielâ já uŋgarkielâ. Fáádást eres soojijn Wikimedia Commonsist láá koveh teikkâ eres tiätuvuárháh fáádást Nuorttâriijkâ. Käldeeh